Plaasbakkie met doodsdreigemente bespuitDie bakkie waarop ‘Kill the Boer’ gespuit is. (Foto: Facebook) ŉ Plaasbakkie is die afgelope naweek in Noordwes met die woorde “Kill the boer”, #Killyou en #Kill in rooi spuitverf bespuit voordat dit aan die brand gesteek is. Lt.kol. Amanda Funani, woordvoerder van die polisie, het gesê ŉ saak van kwaadwillige saakbeskadiging word ondersoek. Volgens Funani is die Toyota Hilux-bakkie Sondag omstreeks 02:00 op ŉ kleinhoewe in die Buffelspoort-omgewing naby Marikana met dié doodsdreigemente bespuit en aan die brand gesteek voordat die klaer op die bakkie afgekom het. Niemand is in die voorval beseer nie. Funani het gesê die 38-jarige klaer is nié ŉ boer nie. Luidens berigte behoort die bakkie aan ŉ plaasbestuurder.